Ekonomia dhe vendet e punës, çështje kryesore për votuesit në Ohajo
Analistët po e vëzhgojnë me kujdes këtë shtet, i cili zakonisht ka zgjedhur fituesin në 11 zgjedhjet e fundit presidenciale
Ron Dejvis e filloi karrierën e tij si punëtor në një uzinë çeliku në Ohajo para 29 vjetësh. Zoti Dejvis, i cili është president i degës lokale të Sindikatës së Punëtorëve të Bashkuar të Çelikut, sapo mësoi se 350 veta që punojnë në ndërtesën që i ka mbetur uzinës së tij do të pushohen nga puna. Ky shqetësim është kthyer në veprime në sallën lokale të sindikatës ku anëtarët e saj, të cilët zakonisht përkrahin republikanët kësaj radhe po bëjnë fushatë për kandidatët demokratë.Ron Dejvis thotë se këtë vit gjërat kanë ndryshuar. Zgjedhjet presidenciale luftohen me rreptësi zakonisht në Ohajo, dhe anketat tregojnë se gara mes republikanit Xhon Mekejn dhe demokratit Barak Obama është e ngushtë.Pjesa qendrore rurale e Ohajos shpesh voton për republikanët. Ndërsa shumica e qyteteve të mëdha si Kliveland në verilindje dhe Kolumbus kanë përkrahur kohët e fundit demokratët. Po ashtu edhe qytetet industriale si Jangstaun në verilindje.Gjatë vizitës së fushatës së tij, senatori Obama u përqendrua tek kriza ekonomike për të cilën ai thotë se është më e rënda që nga Depresioni i Madh i viteve 1930. Senatori Mekejn është përpjekur t’i kundërpërgjigjet këtij mesazhi duke i paralajmëruar votuesit e Ohajos se senatori Obama do t’ua rriste taksat. Rreth qytetit të Jangstaun, shumë vende pune nëpër fabrika janë humbur. Një uzinë alumini në rrethinat e qytetit u mbyll vitin e kaluar. Dhe megjithëse demokratët duken në pozita të mira këtu, ish udhëheqësi i sindikatave Majk Rubic thotë se shumë votues ndjehen të pavendosur. Megjithëse demokratët duket se po e përdorin krizën ekonomike në avantazhin e tyre, republikanët e Jangstaunit si vullnetarja e zotit Mekejn Trejsi Uinbush thonë se po bëjnë përparim.Anketat e opinionit publik tregojnë se gara mes zotit Mekejn dhe zotit Obama është ende tepër e ngushtë për të nxjerrë përfundime, dhe transformimet problematike të ekonomisë në Ohajo do të luajnë rol kyç në këto zgjedhje. Të dy kandidatët shpresojnë të fitojnë në Ohajo për të marrë përparësinë e nevojshme në rrugën drejt Shtëpisë së Bardhë. //bsa//